Papersnake/gushiwen huggingface dataset:
乌聊山庙登览
方回（元代）

寒斋兀兀味残书，一上崔嵬计未疏。
下界喧卑离市井，平皋洒未见樵渔。
断鸿淮汉三江外，古树隋唐五代余。
忽忆浮溪偃王句，顾瞻遗庙意踌躇。
谪官后卧病官舍，简贺兰侍郎（一作贬睦州祖庸见赠）
刘长卿（唐代）

青春衣绣共称宜，白首垂丝恨不遗。江上几回今夜月，

镜中无复少年时。生还北阙谁相引，老向南邦众所悲。

岁岁任他芳草绿，长沙未有定归期。
厌花落
韩偓（唐代）

厌花落，人寂寞，果树阴成燕翅齐，西园永日闲高阁。

后堂夹帘愁不卷，低头闷把衣襟捻。忽然事到心中来，

四肢娇入茸茸眼。也曾同在华堂宴，佯佯拢鬓偷回面。

半醉狂心忍不禁，分明一任傍人见。书中说却平生事，

犹疑未满情郎意。锦囊封了又重开，夜深窗下烧红纸。

红纸千张言不尽，至诚无语传心印。但得鸳鸯枕臂眠，

也任时光都一瞬。
忆宛君
张倩倩（明代）

故人别后杳沉沉，独上高楼水国阴。
鸿雁不传书底恨，天山流落到如今。
踏歌词
刘禹锡（唐代）

春江月出大堤平，
堤上女郎连袂行。
唱尽新词欢不见，
红窗映树鹧鸪鸣。
次韵陈叔易远别离三首
苏籀（宋代）

妇慧弗谙事，谓世无离索。
洋洋旧依蒲，逐逐难翳藿。
冲风递弱羽，烂漫何乡落。
忧端埒南山，那堪鲁酒薄。
人力末如何，天公良可托。
金鼎一溪云 次重阳韵
马钰（金朝）

净里传章句，清中悟句章。通玄达妙得嘉祥。自是绝炎凉。玉户三封清浅。金鼎一溪云篆。蓬瀛方丈是家乡。卧月醉云堂。
还自河北应客
王安石（宋代）

愧客问谣俗，旧传今自如。
材难知骥马，味美寒河鱼。
塞水移民久，川防动众初。
北人虽异论，时议或非疏。
送余江州
刘敞（宋代）

潮汐通城下，东南仍上游。怀章趋便道，叠鼓送华舟。

卷旆鹰隼急，落帆江汉秋。心知恋魏阙，频上庾家楼。
钟警
庞嵩（明代）

五行橐天地，黄土为中央。五德钟人心，惟信为之纲。

所以信属钟，以钟经天常。迁鸟求钟声，甡鹿俟且行。

何必重踽踽，杕杜无与双。所贵在择交，丽益相磨光。

不辨菽麦者，疏粺集为粮。一膜已胡越，肺腑那相将。

谷风动遗叹，下石徒悲伤。颓波岂无源，势利泊以泷。

饮食共征逐，策赛均亡羊。结好盟骨肉，懋恶摩矛斨。

不念松柏枝，风霜何凉凉。茑罗一相附，固结不可忘。

勿以炙热趍，贻灾焚昆冈。勿以寒谷避，层阴发和阳。

天鉴亦孔昭，循转自相当。安得归说人，怆恍忧以痒。
汀沙落雁
苏再渔（清代）

一带晴沙十里平，随阳齐列阵南征。纵横影乱芦花白，嘹亮声凄夜月清。

系帛常怀苏武唳，惊寒神念郝经行。中途暂戢今宵羽，遥忆衡峰韵转生。
念奴娇·春情
李清照（宋代）

萧条庭院，又斜风细雨，重门须闭。宠柳娇花寒食近，种种恼人天气。险韵诗成，扶头酒醒，别是闲滋味。征鸿过尽，万千心事难寄。
楼上几日春寒，帘垂四面，玉阑干慵倚。被冷香消新梦觉，不许愁人不起。清露晨流，新桐初引，多少游春意。日高烟敛，更看今日晴未。
幽居
陆游（宋代）

人间岁月苦駸駸，白首幽居不厌深。
嬾爱举杯成美睡，静嫌对弈动机心。
山村野渡双芒屩，夜雪晨霜一布衾。
不到匡庐三十载，梦携巾钵上东林。
哀故文节公
宋祁（宋代）

早传黄石系，未伴赤松游。
暴疹惊床蚁，深恩赐养牛。
谿璜俄碎玉，川檝遂藏舟。
萧相今无嗣，夫人绍酂侯。
送凌应兰玉传诗序
方回（元代）

保举甘年进，何妨缓致身。
暂时刀笔吏，他日腹心臣。
□□全相似，唐诗更逼真。
多能乃畏谨，谁不与斯人。
鹧鸪天·楼上谁将玉笛吹
张炎（宋代）

楼上谁将玉笛吹？山前水阔暝云低。劳劳燕子人千里，落落梨花雨一枝。
修禊近，卖饧时。故乡惟有梦相随。夜来折得江头柳，不是苏堤也皱眉。
偈颂三十首
释印肃（宋代）

空花水月，一纳无余。
迷时四生六道，悟时一颗明珠。
古藤
丘葵（宋代）

古藤屈曲似龙蛇，飞上梢头故故遮。
烟密真成一翠幄，风清不故五侯家。
忽看落叶知秋早，偶坐吟诗到日斜。
恐有飞仙林杪过，呼童为我整乌纱。
题旌德虞令观妙庵
郭祥正（宋代）

深溪彻寒鉴，苍山开翠屏。结庵当此间，观妙题其扃。

借问观何妙，伊人养性灵。岂为娱耳目，是将达神明。

滞有乃为病，趋无亦何营。外感适变化，中虚藏窅冥。

夜深片月散，林鸟三四声。寥寥太古风，吹我襟尝惺。

逍遥形骸外，浩荡天地情。未能同子乐，聊用歌强名。
贺必远叔四月八日洗儿
杨万里（宋代）

年年四月初八日，水沉汤浴黄金佛。
今年大阬当此时，真珠水洗白玉儿。
吾家英杰相间起，胄出关西老夫颞。
公家宣和中大夫，大江之西推名儒。
六十年来谁继渠，愿儿长成读祖书，
再起门户光乡闾。
浣溪沙·红粉佳人白玉杯
欧阳修（宋代）

红粉佳人白玉杯。木兰船稳棹歌催。绿荷风里笑声来。
细雨轻烟笼草树，斜桥曲水绕楼台。夕阳高处画屏开。
奉和江冲陶隐居二十韵 其六
汪炎昶（宋代）

昭崖泫泉液，勃勃上云气。未遂朝宗愿，先有为霖意。
夏日范泉
赵进美（明代）

清酒遥寻野树香，鹅岩烟后渐苍苍。十年马迹惭幽磬，六月蝉鸣在草堂。

雨接泉声摇竹色，云含日气作山光。方塘影暗流萤起，绕坐桐阴引夕凉。
诗送赵承之秘监鼎臣安抚邓州三首 其一
程俱（宋代）

平生竹隐翁，胸次着千古。挥毫剧翻澜，碑版照秦楚。

十年屈僚佐，留使望天府。今年道山颠，士论乃深许。

歌词荐清庙，盛典更藻斧。忽持南阳节，声动汉江浦。

清班寄麟台，雄职暂符虎。遥知佳政传，召杜安足数。
朱李
刘挚（宋代）

珍果繁西园，登盘得朱李。白雪凋春花，缥丸结夏子。

肉理浆包凋，肤衣粉凝紫。细碎轻菱芡，甘软异瓜柿。

不须论投报，聊复冰凋水。伯阳指仙宗，房陵诧遗美。

钻核乃独善，王氏亦已鄙。味苦吾所幸，道旁岂云耻。

君看齐物人，无用乃天理。
乌夜啼·从宦元知漫浪
陆游（宋代）

从宦元知漫浪，还家更觉清真。兰亭道上多修竹，随处岸纶巾。
泉冽偏宜雪茗，粳香雅称丝莼。翛然一饱西窗下，天地有闲人。
哭仆射鄂公杨再思
李乂（唐代）

端揆凝邦绩，台阶阐国猷。方崇大厦栋，忽逝巨川舟。

白日铭安在，清风颂独留。死生恩命毕，零落掩山丘。
春贴子 其二
真德秀（宋代）

金屋春容早，铜楼晓色分。奉觞天一笑，圣子似周文。
和赵吉州三首 其一
刘克庄（宋代）

学者当穷理，工诗岂美名。不能禆采访，徒自取讥评。

责己希韦孟，休官慕尚平。如今成病鹤，垂首噤无声。
晋。新亭
孙元晏（唐代）

容易乘虚逼帝畿，满江艛橹与旌旗。

卢循若解新亭上，胜负还应未可知。
江上渔父词
顾宗泰（清代）

疏云漏微雨，方霁月已白。垂竿夕未归，独坐忘机客。

斜看孤鹭飞，点破遥江碧。
偈颂一百六十首
释宗杲（宋代）

南泉无过，口能招祝。
赵州礼拜，草贼大败。
径山不管，结案据款。
文殊普贤，且过一边。
孙太守招饮醉翁亭因掇拾欧公记中语奉赠一律
韩日缵（明代）

两峰水落石粼粼，路转峰回客到频。日照林霏禽鸟乐，云归野榻簌殽陈。

溪山尔作环滁长，伛偻余惭太守宾。宴罢颓然人影乱，醉翁多恐是前身。
和诸庵花光十梅颂 其一
王柏（宋代）

一笔划断寒崖，疏蕊数枝低亚。不待雪压霜摧，已自全体放下。
登快阁访姚隐士不遇阁多藏书放翁故宅也留题一律
俞明震（清代）

浊世无隐地，閒门只独醒。书留儒者事，山向旧家青。

一舸通沧海，疏窗纳曙星。重披剑南集，乡梦久飘零。
续南有嘉鱼
曾丰（宋代）

天予之骨，其鲠如鲮。
道与之肉，其糜如鯹。
非媺人口，可昌我龄。
奈何薄味，从尔休声。
曲氏倾意，{歔业换鱼}人动情。
虽彼相欺以机械，亦由自暴其神灵。
李粹伯侍御母夫人挽章
吕祖谦（宋代）

对仗峩冠日，鲸牙汹九渊。
堂萱不改色，台柏故参天。
共识吾君圣。今知此母贤。
丁宁刘子□，□事一时编。
送彻上人归蓬州
释了惠（宋代）

蓬莱一尺离青天，水不行舟古语传。
但得胸中有江海，归家陆地也撑船。
和钱四寄其弟龢
苏轼（宋代）

再见涛头涌玉轮，烦君久驻浙江春。
年来总作维摩病，堪笑东西二老人。
岳州 其二
周启运（清代）

风景何曾逊六桥，只添弱柳一千条。湘娥尽日梳高髻，楚女于今学细腰。

客上紫荆吹铁笛，人过青草住兰桡。湖山却有埋香恨，北郭云深厝二乔。
仲儒烹密云龙得烹字
邹浩（宋代）

清都密云龙，遐方久驰名。无因饮天赐，叹息非公卿。

尔来牛斗间，瑞气蟠纵横。龟书识至宝，近在璧假城。

物色到君箧，发视凡骨惊。君心本铁石，从此亦变更。

自言匹夫耳，乃有怀玉声。群嘲杜潜隙，径约良友烹。

伊予岂其人，重以慰平生。可怜谢康乐，新诗徒尔鸣。
哈密二首 其一
萧雄（清代）

中原门户古伊吾，旧有雄蕃驻此都。万仞天山横北郭，一弘清濑下南胡。
题冲虚堂
张继先（宋代）

羊其沖气以全生，栖息虚堂只数楹。
南浦道高坊号美，太微风数木兰清。
百章为爱青林密，三体应书老子成。
未有紫宸朝觐日，雨余几处白云轻。
满江红 过林和靖先生墓，次香岩词韵
杨继端（清代）

千载湖乡，天赐与、孤山一曲。忆当日、梅花深处，先生华屋。

丹诏不来心似水，白云留住人如玉。怅而今、风雨墓门荒，春波绿。

拟傲骨，渊明菊。标劲节，坡仙竹。问古今同调，清流谁属。

枝上残香吹未尽，堤边疏影看难足。且携将、春酒酹诗魂，梨花熟。
东坡公以种松法授都梁杜子师并为作诗子师求余同赋 其一
晁补之（宋代）

不学栽桤业种松，未惭履狶笑屠龙。许君尽得东坡术，已与先生一事同。
九吟诗·飞玉
吴昌裔（宋代）

谁擘岩扉石窦开，中流玉水潄苍苔。
有时卷雪从天下，端是源头蓄得来。
谢尤延之提举郎中自山间惠访长句
杨万里（宋代）

淮南使者郎官星，瑞光夜烛荆溪清。
平生庞公不入城，令我折却屐齿迎。
交游云散别如雨，同舍诸郎半为土。
二老还将两鬓霜，三更重对孤灯语。
向来南宫绫锦堆，南窗北窗桃李开。
先生诵诗舌起雷，一字不似人间来。
剡藤染出梅花赋，句似梅花花似句。
几年金钥秘银钩，玉匙不施恐飞去。
秋风呼酒荷边亭，主人自醉客自醒。
侬能痛饮渠不饮，饮与不饮俱忘形。
鬓今如霜心如水，功名一念扶不起。
侬归螺山渠惠山，来岁相思二千里。
莲盘庄纳凉
姚宽（宋代）

密竹荫回塘，阴阴小院凉。
低回忘扇拂，独自懒衣裳。
弱蔓扶新绿，红蕖并晚香。
华胥愁不到，只在水云乡。
即事
田锡（宋代）

残花飞尽留芳草，索寞孤怀话未能。
天气暄寒犹未定，春衫脱着自无凭。
荔枝结子思南越，湖水宜茶忆竟陵。
看是清和时又过，林亭何处度炎蒸。
安恭皇后挽词 其一
楼钥（宋代）

天作周文合，祎褕礼可观。屡陪金辇幸，几奉玉卮欢。

吴女簪新柰，梁房掩旧兰。春深蚕事起，谁复上桑坛。
端居
释文珦（宋代）

为得近樵渔，閒寻此地居。
省交长闭户，耽静欲焚书。
自爱心情澹，人嫌礼貌疎。
径从荒草没，衰懒不能除。
喜黄在登科 其三
陈献章（明代）

安车扶上白头亲，徐积当年也为贫。忆昨扁舟淮上路，青山吾拜墓中人。
念奴娇
佚名（宋代）

嘉平时候，算尧阶蓂叶，才方开六。婺女当年曾降瑞，产作仙姿清淑。金玉满堂，儿孙满目，心事今都足，嘻嘻嗃嗃，一门和气可掬。
何幸诞节称觞，湖山堂上，燕集皆亲族。犹子不能歌盛美，但借湖山为祝。福比湖深，寿齐山耸，岁岁颜如玉。好陪王母，共看几度桃熟。
赠郑南昌复官昔与逆藩之难
严嵩（明代）

黄绶欣看复在身，却论前事益沾巾。江关乱后馀残垒，棠树春来泣故民。

人情阅世从翻覆，直道怜君有屈伸。巳喜拜恩同雨露，可堪回首忆风尘。
来鳦
韩琦（宋代）

来鳦趋社期，翩若天外至。徘徊大厦间，汲汲营巢意。

中心有所大，自谓得其地。衔泥两吻疮，旦暮不少憩。

主人爱高堂，病尔如疣赘。尔巢屡肤寸，长梃辄摧坠。

胡为不识嫌，又续前功弃。何处无蓬茅，自足为生计。

不尔卵而覆，其祸愈非细。予既伤尔愚，窃复探尔志。

孜孜不忍去，欲动主人义。万一怜其勤，庶获息我类。

臣栋既不挠，出处安且贵。其能无报乎，唯守信无贰。

年年应候来，驯狎如儿稚。双双轩户前，为君作嘉致。

不学君家客，去就惟势利。微羽一知归，至死不他诣。
颂古三十一首
释如本（宋代）

问来答去无偏党，铁壁银山作麽通。
纵夺临机言话堕，遂令千古动悲风。
雨霁宿荐福寺遣问寺僧
曾丰（宋代）

松筠邀我梵王宫，耳目俱醒骨肉融。
风雨收声禅入寂，烟云敛肉法归空。
出浮沤外不生灭，从浩劫来无异同。
问数比丘皆卷舌，舌虽不卷亦无功。
又赋
文天祥（宋代）

一病忽两月，蓬头夏涉秋。
形羸心自壮，手弱笔仍遒。
昨夜灯如喜，今宵蝶莫愁。
问谁驱五疟，正与五穷谋。
南歌子·玉盏浮琼蚁
郭世模（宋代）

玉盏浮琼蚁，金奁吐翠虬。醉乡归路接温柔。暗卜幽期低约、笑归阄。索去眉先锁，将言泪已流。小窗移火更迟留。自剔灯花油涴、玉搔头。
句 其三
郑德普（宋代）

雁断风仍急，鸟啼天正阴。
将适天台，留别临安李主簿
孟浩然（唐代）

枳棘君尚栖，匏瓜吾岂系。念离当夏首，漂泊指炎裔。

江海非堕游，田园失归计。定山既早发，渔浦亦宵济。

泛泛随波澜，行行任舻枻。故林日已远，群木坐成翳。

羽人在丹丘，吾亦从此逝。
许相松挽词二首
叶适（宋代）

容成堂上光华别，谢客岩前意象闲。
身到三台良未满，年添九老定谁悭。
高期落落尘嚣外，苦论喧喧醉梦间。
我欲为公深着语，桂林芝树不同删。
纪游十首
刘克庄（宋代）

北郭西郊外，联鞍共探春。
惟应旧猿鸟，犹记两诗人。
昔从戎南郑日范西叔为予书小卧屏今三十有八
陆游（宋代）

梁州风月今何在，每忆朋俦泪溅裾。
戎幙已如它世事，素屏犹对故人书。
前汉门。又吟
周昙（唐代）

铜马朱眉满四方，总缘居摄乱天常。

因君多少布衣士，不是公卿即帝王。
送族子士望北上
郑岳（明代）

芳郊侵晓雨廉纤，野店微风动酒帘。照乘明珠淹重价，剸犀长剑发新铦。

官资屡转贫犹在，政务多谙性每恬。老我亢宗深注望，南山庙貌起遐瞻。
离齐州后五首
曾巩（宋代）

云帆十幅顺风行，卧听随船白浪声。
好在西湖波上月，酒醒还到纸窗明。
过道州谒周濂溪故居
柴随亨（宋代）

迢迢豸岭过萦纡，知是元公此结庐。
老屋至今图太极，古碑犹在勒通书。
落花啼鸟春无恙，窗草池莲景自如。
閒立钓游矶上石，光风霁月满庭除。
句
张孝芳（宋代）

发舟马头岸，驻车牛尾驿。
吴城山听碧山上人讲法华经
邓雅（元代）

飘飘空里落天花，静听山僧讲法华。我亦平生无住著，白云深处即为家。
古意
方一夔（宋代）

子房英特人，易老穷根柢。纵横出妙用，万变不离体。

当其报秦时，家难不顾弟。挥槌捣祖龙，结客自燕蓟。

天地为震动，此身一稊米。秦亡志虽酬，韩破颜仍泚。

来谒龙准公，投机类天启。中原纷战争，两强力难抵。

雍容谈笑间，国耻竟刷洗。旧君有反服，臣子获尽礼。

雄心就敛退，勋业犹唾涕。仙人在何许，高步凌北济。

壑松作糗粮，煮石当酒醴。千载邈高风，仰望首重稽。
西山晴雪
王汝赓（清代）

西山小住隔尘寰，日日登临兴未阑。大雪又添图画好，新晴闲曳杖藜看。

玲珑万树苍髯亚，闪烁千峰白玉寒。最怪懒云堆不起，迷离何处辨烟峦。
归鸟·其一
陶渊明（魏晋）

翼翼归鸟，晨去于林。
远之八表，近憩云岑。
和风不洽，翻翮求心。
顾俦相鸣，景庇清阴。
金华杂咏六首 其一
张仲深（元代）

经年困行役，郁郁若为情。异县青山众，新秋白发生。

诗魔降战垒，酒阵破愁城。物色今如此，漂流不为名。
南华寺五首
李昴英（宋代）

西方骨董南方宝，留镇曹溪几百年。
自是后人当不得，有如翁者亦单传。
秋斋
寇准（宋代）

霁景有谁同远望，秋怀无奈只悲歌。
云收远峤凝岚翠，雨歇空庭败叶多。
题郭主簿模摩诘本辋川图卷 其三 文杏馆
杨敬德（元代）

种杏白云间，因之葺茅宇。莺声烟中曙，虎迹夜来雨。
短歌送廉庵之狄道
余继登（明代）

少年与君友，君气薄青云。胸藏六甲术，书著五千文。

壮年慕君义，与君结婚姻。君志不得遂，坎坷难具陈。

近日共君醉燕市，知君磊落犹如此。晚拜一官狄道丞，西去乡关数千里。

前年敌骑入临洮，杀气惨淡阵云高。鬼火燐燐遍原野，至今谈者犹魂销。

惟君闻之气转豪，壮怀直欲凌云霄。请缨宁肯让终子，大将或恐非嫖姚。

送君行，饮君酒，丈夫金印须悬肘。马头皂盖且辉光，腰下吴钩正鸣吼。

饮君酒，赠君诗，一语一杯君莫辞。金城迢迢在何处，日行日远遥相思。

相思但望关山月，犹似长安对酒时。
余游钟山宿石佛峰下因上人自归宗来赠之六首 其五
释德洪（宋代）

已是浮云身世，更馀一钵生涯。是处青山可老，何妨乘兴为家。
元舆近诗加妙用寄四韵
郭祥正（宋代）

谁识子昂孙，新诗霭暮云。体兼诸谢备，名与少陵分。

今去知无敌，从来自出群。南山能射虎，只许李将军。
寄题山居
赵蕃（宋代）

山居为山何所如，非灊非皖非匡庐。问云非山何所居，屋中主人山中徒。

当檐屹立几丈馀，亦有竹树相盘纡。朝听鹤吟暮猿呼，那知门外临通衢。

或闻此语谓我诬，答以君意诚守株。人间有国名华胥，其往初不因舟车。

神游倏忽已即涂，晨鸡唤觉犹蘧蘧。山名无乃类此欤，胸中有山无地无。

朱门蓬户何别区，参前见处成工夫。
立夏日，赋得未到晓钟犹是春，有感三首 其一
周馨桂（清代）

宵钟未晓尚春风，一遇鸡鸣漏便终。饯别韶光惊短梦，成阴夏木谢芳丛。

平生毁誉冰凝泮，身世兴衰日昃中。万事输人何足校，只嫌岁月太匆匆。
早秋湖亭
张栻（宋代）

泽国今年秋气蚤，湖亭清晚独裴徊。
翩翻荷盖随风舞，萧瑟松声带雨来。
静处岂云身计得，吟边但觉岁华催。
悠悠过思凭谁写，多病新来罢酒杯。
寄赣
刘敞（宋代）

相去不在远，百里若异方。相别不在久，一日如岁长。

我昔不愿仕，会知出处妨。因循竟不免，密勿犹自强。

默默抱远志，悠悠视流光。岂知豢鸡鹜，止欲归稻粱。

飞鸟呼其俦，羁马忆故乡。况兹平生怀，奔走非所望。

朝吟在子边，夕梦居子旁。岁暮菽可采，云谁助倾筐。

桑落酒当熟，谁复共称觞。忽忽无一欢，昏昏坐中堂。

拂衣告言归，念彼稚且狂。作此聊自娱，我思不能忘。
红楼梦十二曲·恨无常
曹雪芹（清代）

喜荣华正好，恨无常又到，
眼睁睁把万事全抛，
荡悠悠芳魂销耗。
望家乡路远山高。
故向爹娘梦里相寻告：
儿命已入黄泉，
天伦呵，须要退步抽身早！
赠李映碧先生二首 其二
汤斌（清代）

鲁国遗经火，口传赖伏生。九十秦博士，典谟赖以明。

文献岿灵秦，斗杓示景行。著述藏名岳，大义何峥嵘。

虎观待鸿儒，丹诏下江城。老年难走趋，岂敢抗弓旌。

抽书授使者，卷轴满巨籯。白云封岩谷，时闻鸾凤声。
句
谢希孟（宋代）

卞子真赏季，庄生梦还怯。
正月五日谒放翁留饮欢甚
苏泂（宋代）

若人大愧中，不作蝼蚁梦。
春风鬓须绿，文字凌屈宋。
昨朝我访之，杯酒颇自奉。
鱼虾杂淮海，狼藉蔬果众。
妍谭到嘲谑，嘉我一笑共。
末言神仙事，于世本无用。
但可于世人，矫首飞鸿送。
故公所言者，大抵静观动。
胡能更八十，异日亦高冢。
绝怜稽山下，不逐梅笋贡。
堂前谩名龟，堂下或歌凤。
寿公晚唐衣，聊为吾道重。
闻妻者
白居易（唐代）

昨日南邻妻，妻声一何苦。云是妻妻夫，夫年二十五。

今朝北里妻，妻声又何切。云是母妻儿，儿年十七八。

四邻尚如此，天下多夭折。乃知浮世人，少得垂白发。

余今过四十，念彼聊自悦。从此明镜中，不嫌头似雪。
句
崔李二生（唐代）

恰似传花人饮散，空抛床下最繁枝。艳魄香魂如有在，还应羞见堕楼人。
澧州群贤堂记并歌 其五
刘子澄（宋代）

兰之江兮有洲，环堵兮兰幽。胡独微兮台阁，留不归兮焉求。

咏歌兮卒岁，名与兮江流。
赠玉师失鹦鹉 其二
徐积（宋代）

淡烟白浦月黄昏，倚遍阑干空倚门。接翅定思云外侣，偷栖应望水边村。

尽传世上新诗去，惟有笼中旧物存。便是却来休更养，不能成事只能言。
鞠坡精舍探梅致跂惠
陶邵学（清代）

朝闻百鸟鸣相呼，春风几日来庭除。闭门病客一事无，强起寻花破羁孤。

城北十亩开精庐，野塘石磴相萦纡。入门一笑回清矑，青枝红萼千万株，繁英乱蕊密复疏。

横斜偃蹇各有态，堕落荒寒谁与娱。我来手把青珊瑚，天风习习吹五铢。

罗袂无声侵玉肤，绰约㛹娟仙藐姑，餐霞吸露清而姝。

无言独立意有馀，令我绮念无由除。一朝宿痼如亡逋，忆昔看花与子俱。

锦茵醉倒还相扶，赋诗彩笔追吴歈。越才蜀隽联襟裾，五年坐惜风烟徂。

故人流落天一隅，今来对花意踟蹰。恨无玉斝相斟，安得千里邮君书，扁舟归来沽玉壶。

春风唤起花魂苏，莫遣烟雨堆寒芜。
偈三首 其二
释仪（宋代）

无相如来示现身，破魔兵众绝纤尘。七星斜映风生处，四海还归旧主人。
罢府归旧居（自此后重授宾客归履道宅作）
白居易（唐代）

陋巷乘篮入，朱门挂印回。腰间抛组绶，缨上拂尘埃。

屈曲闲池沼，无非手自开。青苍好竹树，亦是眼看栽。

石片抬琴匣，松枝阁酒杯。此生终老处，昨日却归来。
新旧句
程珌（宋代）

忆昔丙辰还亲旁，恰恰先春社三日。
社日侍亲行交源，紫蕨儿拳森玉立。
是日天明风气柔，入自交源茗源出。
迤逦又复至前山，涉润还家日将没。
慈新意在营一丘，卷卷欲于近舍求。
不归议论悉未定，那知今作汪潭游。
汪潭去家正五里，百里来龙于此止。
龙止水亦止，清潭窈无底。
宝剑秋空横，秀峰春笋峙。
最爱丫角羊，艮木之印乡。
长生亥水来朝丙，千古长溪流不尽。
雍容冠佩紫薇垣，寿星更出丙丁间。
神游既安后昆福，赋此铭章绋实录。
华亭百咏·异木
许尚（宋代）

蟠根知永远，曲干耸蛟虬。
闽贾蒙私庇，年年此荐羞。
和迟田舍杂诗九首
苏辙（宋代）

汲汲陷有为，昏昏堕无记。
湛然古井水，心在独无意。
读书非求解，食粟姑自遂。
幸有三男子，力田奉租税。
郊庙朝会歌辞绍熙元年恭上寿星圣皇太后至尊
佚名（隋代）

慈皇天临，睟表怡怡。
钦哉圣子，亲奉玉卮。
丰抃嵩呼，欢浃华夷。
迩臣捧同，是恪是祗。
送石枕与参政王给事
杨亿（宋代）

千古碧潭秋水骨，琢成孤枕冷于冰。因为江外朱轮守，得自林閒白足僧。

月幌光寒吞桂魄，暑轩气爽压梅蒸。奇章好尚非流俗，愿向萧斋代曲肱。
时事 其三
蓝智（明代）

大府城隍废，疲民井邑空。舞干非舜日，斩木有秦风。

烽火苍茫外，江山感慨中。悲歌看古剑，激烈想英雄。
偈颂一百零二首
释绍昙（宋代）

生平说大脱空，今受活地狱报。
一片无骨舌头，数日和根烂了。
淮上
刘黻（宋代）

翠华南渡后，此地独防秋。
明月家家泪，西风处处愁。
鼓鼙寒出塞，烽火夜分楼。
征虞何时息，长河万古流。
夏日六首 其六
徐瑞（宋代）

宇宙千年遗事，江山几段閒情。一笑无人领略，杖藜竹外徐行。
览何使君振卿所编游名山记有寄
王世贞（明代）

笔底青山杖底知，书成不数子长奇。双峰太华真如掌，万里岷峨半入眉。

婚嫁向平何日事，卧游宗炳暮年期。玉京人鸟须弥顶，更有新编拟付谁。
题束季博山园二十首·小谷帘
牟巘五（宋代）

泉脉十字过，石帘千里通。
汲来聊煮茗，风味故应同。
句
王居安（宋代）

高下水痕元自定，后先花信不须催。
故人亭
项安世（宋代）

翠壁丹崖云气浮，故人亭下驻行舟。
潇湘东去连沧海，桂岭西来接永州。
浦树生烟攒舴艋，岩花覆水叫{左车右勾}辀。
讞刑省俗惭无补，目断波间双白鸥。
白云亭
安扶（宋代）

云来本无心，云去亦无迹。要是莫逆交，更为不速客。
题刁光胤画册·双飞蛱蝶图
宋孝宗（宋代）

融融风日杂花开，一雨凋残满绿苔。
倘有红妆来拾翠，无端蝴蝶斗飞来。
夜过寿昌
岳珂（宋代）

风云八字护城隅，楼殿崔嵬想帝居。
曾侍金舆惟石马，幸因玉玺记铜鱼。
千年鼓角声犹壮，四塞河山恨去祛。
麋鹿已游人事改，何人曾读辅吴书。
和王祭酒太社宿斋，不得赴李尚书宅会，戏书见寄
权德舆（唐代）

元礼门前劳引望，句龙坛下阻欢娱。

此时对局空相忆，博进何人更乐输。
春愁
丘逢甲（清代）

春愁难遣强看山，往事惊心泪欲潸。
四百万人同一哭，去年今日割台湾。
长相思慢 和片玉词
邹祗谟（清代）

南浦依依，西墙漠漠，好梦初透兰旌。香珍窃去，药重偷来，易喜易恨多惊。

午睡初醒。早空房帘影，飞动初萤。罗袜痕轻。蹈香阶、猧吠疑听。

从别后良宵，长自低巾掩袖，懊恼多情。秋河不动，暮雨难期，孤负双成。

金猊火尽，剩篆烟、一缕孤萦。便浅嫌密妒，囗囗囗囗，难忘嘉盟。
蝶恋花（和张文伯魏园行春）
王之道（宋代）

春入花梢红欲半。水外绿杨，掩映笙歌院。霁日迟迟风扇暖。天光上下青浮岸。

归去画楼烟暝晚。步拾梅英，点缀宫妆面。美目碧长眉翠浅。消魂正值回头看。
玉照东西两轩有红梅及千叶缃梅未经题咏倒用前韵各赋五首 其一
张镃（宋代）

昔游尝到海中光，我与诸公各醉狂。同向尘中三十载，朱颜应笑鬓丝长。
题赠田辨之琴姬
苏轼（宋代）

流水随弦滑，清风入指寒。
坐中有狂客，莫近绣帘弹。
偕刘方瀛陈虚白两明府集卢元明孝廉白云楼
王安舜（明代）

看竹名园过子猷，登仙今拟凤凰游。同时并结黄金绶，作赋齐登白雪楼。

天爱郎星清伏日，地怜王气接丹丘。凭轩一睇三山路，人在方壶第几洲。
深静堂
李处全（宋代）

连筒接水下横塘，漫祓尘襟引兴长。
喜有一枝安静境，閒看九曲泛流觞。
凉生客枕秋将老，月上纱窗夜未央。
满眼诗材皆可赋，惜哉无计脱官忙。
千尺雪三首 其二
弘历（清代）

淙淙曲注结轻冰，瓷椀筠垆此恰应。怪底茶烟寒不起，远山微削玉崚增。
重过秘书旧房，因题长句
白居易（唐代）

阁前下马思裴回，第二房门手自开，昔为白面书郎去，
今作苍须赞善来。吏人不识多新补，松竹相亲是旧栽。
应有题墙名姓在，试将衫袖拂尘埃。
句
程敦厚（宋代）

墙头荔子已烂斑。
铜雀妓二首
崔道融（唐代）

严妆垂玉箸，妙舞对清风。无复君王顾，春来起渐慵。

歌咽新翻曲，香销旧赐衣。陵园春雨暗，不见六龙归。
李成德画理发搔背刺喷䎳耳为四畅图乞诗作此四首 其二
释德洪（宋代）

痒处搔不及，赖有童子手。精微不可传，龉齿一转首。
樵隐
释绍昙（宋代）

斫得块柴担不起，和云颺下枕头边。
梦魂不涉人间世，肯把黄梅破钵传。
偶作二首
曾协（宋代）

世人言语尽君房，一一班联玉殿香。
解识逍遥浑一致，水凫非短鹤非长。
南峰归云庵
宋无（元代）

云伴老僧居翠微，老僧应共白云飞。
杖藜西去东去，日暮僧归云亦归。
碧落四景 其一 横峰卧云
李俊民（金朝）

蛰龙起后愿相从，便有人閒润物功。一片青山是归处，无心更逐渡溪风。
大涤洞 其五
槻伯圜（宋代）

快上篮舆晓色分，松风满袂涤埃氛。三竿未放高峰日，一笑先开洞府云。

忆昔曾留天帝坐，至今犹带御炉薰。莫教俗驾来相尾，只恐诒讥晋郭文。
偈公六十五首
释咸杰（宋代）

天上月圆，人间月半。
槌鼓升堂，理旧公案。
车不横推，理无曲断。
竹林饮酒
安治（清代）

碧玉千竿爽带秋，就中小饮畅情幽。梅花佳酿清香满，竹叶倾杯翠影浮。

半亩绿阴留客憩，七贤余韵亦风流。此君相对还同醉，消尽平生万斛愁。
送薛学士赴任峡州二首
吴融（唐代）

负谴虽安不敢安，叠猿声里独之官。

莫将彩笔闲抛掷，更待淮之诏草看。

片帆飞入峡云深，带雨兼风动楚吟。

何似玉堂裁诏罢，月斜鳷鹊漏沈沈。
寄题万元享舍人园享七景·绵隐堂
杨万里（宋代）

试问隐绵上，何如隐东山。
出处两无阂，世间出世间。
混迹
苏泂（宋代）

桃花新绿涨溪桥，杨柳傞傞弄舞腰。
二月不堪寒尚在，一春无那病相撩。
书编读半懒重读，炉籀烧残欣复烧。
老向人间除妄想，但思混迹向渔樵。
过秉文
赵蕃（宋代）

相过每饮必论诗，湿吻沫濡真自痴。
名且不为身后计，意宁能问俗间疑。
世皆竞取君公谓，我独何妨尔汝为。
日暮剧谈殊未了，临分更为月迟迟。
奉和过旧宅应制
许敬宗（唐代）

飞云临紫极，出震表青光。自尔家寰海，今兹返帝乡。

情深感代国，乐甚宴谯方。白水浮佳气，黄星聚太常。

岐凤鸣层阁，酆雀贺雕梁。桂山犹总翠，蘅薄尚流芳。

攀鳞有遗皓，沐德抃称觞。
和北山泉老三首 其一
郭祥正（宋代）

从来心照两相通，信饷瓶盛自在空。谁道钟山远姑熟，北窗时复揖清风。
山店
卢纶（唐代）

登登山路行时尽，决决溪泉到处闻。
风动叶声山犬吠，一家松火隔秋云。
次韵 其一
韩淲（宋代）

菊花开处即重阳，常忆苏仙共酒觞。霜后撷香尤可玩，唤回佳致有篇章。
为慧林冲禅师烧香颂三首
黄庭坚（宋代）

昨夜三更狗吠雪，东家闭门推出月。
是渠觉海性澄圆，衲子杀人须见血。
次王宣甫韵
许及之（宋代）

一春无计接茵凭，野草閒花漫自荣。留得小栏红药在，待看新径绿阴成。

亦怜酒盏疏谈柄，肯寄诗筒督课程。多病感君勤问劳，肱三折后万缘轻。
摸鱼儿·东皋寓居
晁补之（宋代）

买陂塘、旋栽杨柳，依稀淮岸江浦。东皋嘉雨新痕涨，沙觜鹭来鸥聚。堪爱处最好是、一川夜月光流渚。无人独舞。任翠幄张天，柔茵藉地，酒尽未能去。
青绫被，莫忆金闺故步。儒冠曾把身误。弓刀千骑成何事，荒了邵平瓜圃。君试觑。满青镜、星星鬓影今如许。功名浪语。便似得班超，封侯万里，归计恐迟暮。
江上别张欢（一作劝）
戴叔伦（唐代）

年年五湖上，厌见五湖春。长醉非关酒，多愁不为贫。

山川迷道路，伊洛困风尘。今日扁舟别，俱为沧海人。
板
佚名（先秦）

上帝板板，下民卒瘅。出话不然，为犹不远。靡圣管管。不实于亶。犹之未远，是用大谏。

天之方难，无然宪宪。天之方蹶，无然泄泄。辞之辑矣，民之洽矣。辞之怿矣，民之莫矣。

我虽异事，及尔同僚。我即尔谋，听我嚣嚣。我言维服，勿以为笑。先民有言，询于刍荛。

天之方虐，无然谑谑。老夫灌灌，小子蹻蹻。匪我言耄，尔用忧谑。多将熇熇，不可救药。

天之方懠。无为夸毗。威仪卒迷，善人载尸。民之方殿屎，则莫我敢葵？丧乱蔑资，曾莫惠我师？

天之牖民，如埙如篪，如璋如圭，如取如携。携无曰益，牖民孔易。民之多辟，无自立辟。

价人维藩，大师维垣，大邦维屏，大宗维翰，怀德维宁，宗子维城。无俾城坏，无独斯畏。

敬天之怒，无敢戏豫。敬天之渝，无敢驰驱。昊天曰明，及尔出王。昊天曰旦，及尔游衍。
郊庙朝会歌辞方皇乐歌
佚名（隋代）

无疆之德，至哉坤元。
沉潜刚克，资生实蕃。
方丘之德，惟敬无文。
神其来思，时歆荐亿。
奉和春日游龙门应制
武三思（唐代）

凤驾临香地，龙舆上翠微。星宫含雨气，月殿抱春辉。

碧涧长虹下，雕梁早燕归。云疑浮宝盖，石似拂天衣。

露草侵阶长，风花绕席飞。日斜宸赏洽，清吹入重闱。
春日田园杂兴
王进之（宋代）

沧海桑田几兴亡，岁岁东风自扇扬。
细麦新秧随意长，闲花幽扇为谁芳。
午桥萧散名千古，金谷繁华梦一场。
满眼春愁禁不得，数声啼鸟在斜阳。
浪淘沙·重九前一日寄姊二首 其一
陈家庆（清代）

曲槛绕红墙。画里年光。雁来时候梦潇湘。秋水蒹葭何处是，惆怅南塘。

酒莫入愁肠。人在他乡。晚凉天气换新妆。佩紫簪黄佳节近，明日重阳。
越问·越茶
孙因（宋代）

日铸山之英气兮，既发越於镆鎁。
地灵洩而不尽兮，复熏蒸於草芽。
虽名出之最晚兮，为江南之第一。
视紫笋若奴台兮，又何论乎石花。
维瑞龙之为品兮，与此山以相亚。
意山脉之通贯兮，仙种同乎一家。
汲西岩之清泉兮，松风生乎石眠。
滋芒液於灵襟兮，流瀣集乎齿牙。
欧公录之归田兮，苏仙流诸佳咏。
伯玉註於诗版兮，文正赏其甘华。
至雁塔与花坞兮，固郡志之所载。
若余姚之瀑布兮，尤茶经之所夸。
嗟陆羽之不逢兮，宜鉴味之绝少。
世方贵夫建茗兮，孰有知夫越茶。
客曰世非不知兮，顾茗禁之已苛。
亦幸其不尽知兮，姑舍是而言他。
夏夜
朱淑真（宋代）

花底杯倾演漾金，月边风细竹阴阴。故人清远更真绝，消尽烦襟爽气深。
西江月
谢逸（宋代）

密雪未知肤白，夜寒已觉香清。振芳堂下月盈庭。踏碎横斜疏影。

且醉杯中绿蚁，休辞笛里清声。东君催促子青青。滋味要调金鼎。
快活
白居易（唐代）

可惜莺啼花落处，一壶浊酒送残春。可怜月好风凉夜，

一部清商伴老身。饱食安眠消日月，闲谈冷笑接交亲。

谁知将相王侯外，别有优游快活人。
楚余生千里过访乞诗四绝以赠其行 其四
胡应麟（明代）

皓齿明眸照玉台，清帆濒发更徘徊。凭君小适山阴兴，明日溪头挂雪回。
酬友人
翁卷（宋代）

常忧别时数，每苦欢事疎。
矧兹同心人，契阔三月余。
昨日携瘦藤，往访林间庐。
差池不一见，出门恨何如。
今晨苍童来。赠言委璠玙。
吟玩弗忍释，绚彩摇襟裾。
子有供世才，胡为未展舒。
我无资身策，合守贫贱居。
积疴因疲薾，焉得愁闷除。
殷勤荷久要，尚肯念到予。
南枝早梅白，古涧寒流虚。
明当复相寻，行游带琴书。
嚼花饮芳泉，哦诗更踌躇。
园乐诗为东园伯丈赋十二韵
周是修（明代）

先生结发好丘园，老隐非同学圃樊。绿竹盛时长少事，紫萝深处寂无諠。

垦添荒址馀多地，灌引清渠出有源。水暖鱼虾随瓮汲，畦春蛙蚓逐锄翻。

晚菘漫采苗兼韭，乱莽閒薅卉杂萱。红甲绀牙浮土面，碧莎苍耳护墙根。

午窗棋罢云行影，夜院香消月过痕。松下斗茶联石鼎，花边劝酒倒银樽。

琴坛久任封苔净，砚沼常因洗药浑。植得芝兰沾花雨，树来梅柳发晴暾。

驱驰攘攘怜南北，栖止洋洋自旦昏。谁识先生真乐趣，浩歌落落信乾坤。
卜算子·薄宦各东西
黄公度（宋代）

薄宦各东西，往事随风雨。先自离歌不忍闻，又何况，春将暮。
愁共落花多，人逐征鸿去。君向潇湘我向秦，后会知何处。
题会稽溪口躬师上人房
施昌言（宋代）

溪口佳山水，高人住此中。
生台下沙鸟，疏磐逐江风。
倚槛千岩寂，焚香万法空。
如何凭小笔，一为写衰翁。
观宋州田大夫打毬
张祜（唐代）

白马顿红缨，梢毬紫袖轻。晓冰蹄下裂，寒瓦杖头鸣。

叉手胶黏去，分鬃线道絣。自言无战伐，髀肉已曾生。
偈颂六十首
释昙华（宋代）

现成公案，百匝千重。
峻如嶮崖，平如镜面。
执之失度，必入邪路。
放之自然，体无去住。
已亥出南康宫伯称以诗赠行次韵三首
李吕（宋代）

君才端可用於时，努力行将彻主知。
出处到头皆分定，相期於道不须离。
遇边使
罗隐（唐代）

累年无的信，每夜望边城。袖掩千行泪，书封一尺金。
西江月
曾拨（宋代）

檐雨轻敲夜夜，墙云低度朝朝。日长天气已无聊。何况洞房人日。

眉共新荷不展，心随垂柳频摇。午眠见金翘。惊觉数声啼鸟。
山中感兴三首 其一
文天祥（宋代）

载酒之东郊，东郊草新绿。一雨生江波，洲渚失其足。

青春岂不生，行乐非所欲。采芝复采芝，终朝不盈掬。

大风从何来，奇响振空谷。我马何玄黄，息我西山麓。
野亭会饮
刘因（元代）

行乐人生当及辰，今朝光景为谁新？林阴薄薄微露日，花气溶溶暖著人。

春色十分看欲尽，鸟声千种听难真。东风就手吹残酒，无限青山动翠鳞。
小石潭记
柳宗元（唐代）

从小丘西行百二十步，隔篁竹，闻水声，如鸣珮环，心乐之。伐竹取道，下见小潭，水尤清冽。全石以为底，近岸，卷石底以出，为坻，为屿，为嵁，为岩。青树翠蔓，蒙络摇缀，参差披拂。(珮 通：佩)

潭中鱼可百许头，皆若空游无所依。日光下澈，影布石上。佁然不动，俶尔远逝，往来翕忽，似与游者相乐。(下澈 一作：下彻)

潭西南而望，斗折蛇行，明灭可见。其岸势犬牙差互，不可知其源。

坐潭上，四面竹树环合，寂寥无人，凄神寒骨，悄怆幽邃。以其境过清，不可久居，乃记之而去。

同游者：吴武陵，龚古，余弟宗玄。隶而从者，崔氏二小生，曰恕己，曰奉壹。
王猛墓
程自修（金朝）

男儿有才须有识，死葬蛮夷真可惜。君不见渴虎不饮盗泉水，始吾虞君今已矣。
舟中
戴复古（宋代）

扁舟何处泊，沙渚夕阳边。
远浦横鱼网，高山起烧烟。
客行今老矣，秋思日凄然。
且复开怀抱，囊中有酒钱。
早行
沈清正（清代）

沈沈箭漏月轮低，向野提鞭一望迷。鞍上续成残店梦，驿边惯听异乡鸡。

寒飘露气侵人骨，暗入瓜田碍马蹄。自笑我游方外久，也来路口问东西。
题西明寺攻文僧林复上人房
李洞（唐代）

谁寄湘南信，阴窗砚起津。烧痕碑入集，海角寺留真。

楼憩长空鸟，钟惊半阙人。御沟圆月会，似在草堂身。
苏溪特护坐禅岩
释智朋（宋代）

当机突出鸭吞螺，奈此悬崖峭壁何。
等是苏溪蹲坐处，且非苍桧影婆娑。
怨诗二首 其一
李龏（金朝）

绿蔓花绵绵，日晚梧桐落。所思终不来，虫声入罗幕。
放猿
释智圆（宋代）

放汝孤猿任自由，万山云树正含秋。
不知今夜啼明月，又使何人泪暗流。
立春帖子·太上皇后阁
周必大（宋代）

涌金门外风舒柳，师子园中日放花。
何事东皇催暖律，似迎西母探春车。
送昭礼还金陵四首 其四
赵蕃（宋代）

诵君赠遗诗，吃吃口不倦。相从曾未款，取别宁我愿。

竟乖卜邻约，遂作抟沙散。君如不我忘，我复何所恨。
和正月十七日携具见约
韦骧（宋代）

远宦随时且自娱，看看受代又脂车。燃灯初过忘岑寂，极目相从接绪馀。

瘴雾催花锦零乱，春风吹鬓雪稀疏。追怀古语成新咏，万事无非酒破除。
希年初度老友王希宣扁舟远访夙谊甚厚贶以十
牟巘五（宋代）

有酒巾可漉，无酒榼自空。
但怀停云友，相望各西东。
灵壁石有未上供者狼藉两岸
晁说之（宋代）

凤凰山石与石殊，敕使督贡倾舳橹。
擎空不数碧菡萏，媚日宁顾女珊瑚。
但识天囿箫韶底，岂期汴岸沙砾馀。
炀帝锦帆几来往，曾不得汝恨何如。
句
张河（宋代）

七人谏省从遗直，九子仙峰暂卜居。
山居三首
刘应时（宋代）

小小园林畔，萧萧丛薄间。
茅檐颇幽隐，竹径自回环。
犬吠溪头客，日衔窗外山。
遗编淡相对，身世觉高閒。
圆明园应直四首 其二
何栻（清代）

微风吹活水中云，水气侵衣百和熏。野鹭閒鸥无处著，飞来鹓凤各成群。
满庭芳 十月念六日大雪，作此呈社人
赵长卿（宋代）

晚色沈沈，雨声寂莫，夜寒初冻云头。晓来阶砌，一捻冷光浮。

目断江天霭霭，低迷映、绿竹修修。多才客，高吟柳絮，还更上层楼。

烹茶，新试水，人间清楚，物外遨游。胜似他、销金暖帐情柔。

细看流风回舞，终日价、浅酌轻讴。醺醺地，美人翻曲，消尽古今愁。
今春苦雨初有春半曾无十日晴之句去立夏无几
方回（元代）

湖头准拟赏新晴，雨过风号万马声。
宋玉未夸巫峡梦，杜陵翻作渼陂行。
东亭柳
赵嘏（唐代）

拂水斜烟一万条，几随春色倚河桥。

不知别后谁攀折，犹自风流胜舞腰。
西湖
黄廷用（明代）

十年不到西湖上，今日来游春较迟。芳草乍随幽兴发，白云应结素心知。

两高胜迹几经主，万朵梅花可为谁。妒杀山光与水色，销魂多在夕阳时。
秋日感怀杂咏
黄良辉（清代）

不与世俱去，千秋惟此心。名王动星象，烈士感苍禽。

蜀魄悲何益，湘流怨至今。君看北郭外，寒日下枫林。
清凉寺
苏泂（宋代）

倚石为城竟是痴，春风秋雨柰何其。
山容似铁犹能改，世事如棋未可知。
庙食孙郎馀草莽，龛灯弥勒賸流离。
相逢一笑真难得，把笔赓诗记此时。
偈颂一百三十六首
释惟一（宋代）

初二出城，归来初五。
十字街头撞见张三，元是山前旧李四。
面目如前，语言如前，
语言如故。再三道佛法浇漓，
众生难度。不必按牛头吃草，
不用将针合成斧。甜瓜彻蒂甜，
苦瓠连根苦。
河阳秋夕梦与永叔游嵩避雨於峻极院赋诗及觉
梅尧臣（宋代）

夕寝北窗下，青山梦与寻。
相欢不异昔，胜事却疑今。
风雨幽林静，云烟古寺深。
揽衣方有感，还喜问来音。
白牡丹
白居易（唐代）

白花冷澹无人爱，亦占芳名道牡丹。

应似东宫白赞善，被人还唤作朝官。
雨中寄子直
刘攽（宋代）

繁阴不时解，雨气如深秋。朝衣始絺葛，暮服乃重裘。

天事亟变易，得为有常不。如何世上士，欲以全自求。

行身绳墨间，蹜蹜空白头。唯君可语此，意豪力且遒。

通衢虽泥涂，未至乘扁舟。兴发骑马来，垫巾故风流。
浣溪沙
向子諲（宋代）

雨点春山入翠眉。一ь杨柳作腰肢。语音娇软带儿痴。犹省当腰求识面，隔帘清唱倒琼彝。真成相见说当时。
蝶恋花 其二
陈维崧（清代）

五月荆南饶好味。笋脯茶油，都上蛟桥市。细切黄瓜凉欲嚏，厨香正熟长腰米。

饱饭风前贪美睡。剥啄谁欤，佳客催人起。库里葛衣新岁质，迎宾且学披裘戏。
登清凉寺后西塞山亭
顾璘（明代）

晚上高亭对落晖，万山寒翠湿秋衣。
江流一道杯中泻，云树千门鸟外微。
古寺频来僧尽老，重阳欲近蟹争肥。
霜枫恶作萧条色，故弄残红绕客飞。
东峰亭各赋一物得临轩桂
郭澹（唐代）

青青芳桂树，幽阴在庭轩。向日阴还合，从风叶乍翻。

共看霜雪后，终不变凉暄。
十月十四日立冬菊花方盛
朱翌（宋代）

黄菊一何好，持觞惟尔从。
名应称晚秀，色岂为人容。
正似花重九，休论月孟冬。
霜威占清晓，直欲犯其锋。
三二年来夜梦每过吾庐之西一士支家观书饮酒
陆游（宋代）

西邻好友工谈笑，每见明知是梦中。
樽酒不空书满架，何时真得与君同？
拟庾子山咏画屏风诗 其十五
张鹤龄（清代）

已折青泥坂，还倾碧醁壶。桐华拂石井，竹笋供香厨。

山盘太行上，云飞易水孤。羁禽聊逐侣，无用感黄垆。
乌夜啼引
陈基（元代）

乌夜啼，在庭树，乌啼哑哑天欲曙。阿儿被诬身系狱，尽室烦冤曙荼毒。

乌啼何为绕吾屋？下堂唤妇起听乌，忽喜淮南儿有书。

书中报道儿罪脱，此乐欣欣天下无。儿归拜母为母说，泰州使君当世杰。

执法霜台旧司臬，明如青天皎如月。冤狱平反解缧绁，已死得生诬得雪。

海可枯，山可裂，使君之德不可灭。乌啼爱我庭树枝，我爱使君君不知。

使君归朝奉天子，日日听乌为君喜。
秋江晚泊
白居易（唐代）

扁舟泊云岛，倚棹念乡国。四望不见人，烟江澹秋色。

客心贫易动，日入愁未息。
登坚山寺绝顶真武庙二首 其一
何景明（明代）

古庙坚山上，丹青碧藓封。游人不到处，一老自鸣钟。

绝壁飞泉挂，危峰曲径通。岧峣一以望，顿觉世尘空。
小琉球朝霞
朱仕玠（清代）

朝来红紫射窗棂，海上明霞炫锦屏。远映三山鱼尾赤，高烘孤岛佛头青。

光浮渊客时横脊，影照鶢鶋欲晒翎。安得日餐成五色，从教驻算百千龄。
负暄 其一
张宇初（明代）

负暄爱日和，云霭薄向舒。穷山积寒翳，庭树凋亦疏。

下泉方斯蛰，田野聊安居。禾黍藉陇亩，返刈多空虚。

感念曷为整，世漓迹亦殊。焉知温煦乐，尚及散与樗。

繁霜悴百草，幽花杂园途。献君亮何由，芜秽益自除。

寥寥太古意，涵泳自有馀。
雨窗
妙信（清代）

云暝虚窗静，新篁别有情。
烟云清古壁，风雨壮江声。
有癖酬山水，偷闲断送迎。
萧疏且高卧，无意问阴晴。
西山杂兴 其二
万邦荣（清代）

远扣禅扉暮始还，痕留芒履露斑斑。云随野客同归岫，花逐流泉乱出山。

寂历烟村孤犬吠，萧条祠宇老僧间。开缸独酌庭梧下，明月无言过碧湾。
墨崖道中作
陈襄（宋代）

阴山沙漠外，六月苦行人。
水迸金莲晓，汤回铁脚春。
马饥思汉草，仆病卧胡尘。
夜梦京华阻，披衣望北辰。
访隐居孙明复山斋二首
孔道辅（宋代）

日观峰前访隐沦，岂同沮溺异人群。
轲能养浩雄能默，今复渊源见此君。
次韵李任道晚饮锁江亭
黄庭坚（宋代）

西来雪浪如炰烹，两涯一苇乃可横。
忽思锺陵江十里，白蘋风起縠纹生。
酒杯未觉浮蚁滑，茶鼎已作苍蝇鸣。
归时共须落日尽，亦嫌持盖仆屡更。
婺源祁门二令母年八十求为保官注家便阙慨然慕之作诗二首自悼 其二
葛胜仲（宋代）

迎养京都突未黔，苍黄荼毒血沾襟。百年过隙知难复，三釜缠哀政自深。

不为鲈莼归亦好，独甘羊枣果何心。寄言世上斑衣子，温凊应须竞寸阴。
雪 其二
徐积（宋代）

君看飞雪竞翩翩，云将争驱正著鞭。人望已酬残腊后，物华兼著早梅天。

招沽北掾输平日，走马西州忆少年。漏屋旋消濡弊褐，破窗穿过湿馀笺。

蹄涔易见真洼满，粪土难辞伪色鲜。席户冷灰人削迹，朱门热炙客摩肩。

纷纷万事还如此，寂寂幽怀尽舍旃。流水明中争趁月，断鸿深处独藏仙。

谁家渔棹空闻笛，何处樵村只见烟。最好耕农相贺了，牛衣醉卧夕阳田。
再和三首
吴芾（宋代）

范侯心貌古，懒与世争名。
此去穷弥壮，逢时用则行。
琴尊无限好，道义有余荣。
末俗方奔竞，思君坐到明。
和王安抚六言十首
项安世（宋代）

从来赐达由果，不说岛瘦郊寒。
政誉追还小范，诗名压倒方干。
水龙吟 题箫史图 孙氏书钞
赵孟＊（元代）

倚天百尺高台，雕帘画栋撑云表。夜静无尘，秋魂万里，月明如表。谁凭栏干，玉箫声起，乘鸾人到。信情缘有自，何须更说，?娥空老。我将醉眼摩挲，是谁人丹青图巧。为惜秦姬，堪怜箫史，写成烦恼。万古风流，传芳至此，交人倾倒。问双星有会，一年一度，那知清晓。
签判丈读曾文清公坐闻幽鸟语胜与俗人言之句
赵蕃（宋代）

客到真成罢送迎，顾于禽鸟未忘情。
雨边鸠妇离群去，烟里竹鸡相应鸣。
肯对子规愁百草，愿令反舌遂无声。
支颐独爱提壶语，似念田间有饷耕。
亲旧或见嘲终岁杜门戏作解嘲
陆游（宋代）

十年萧散住林间，只是幽居不是闲。
续得茶经新绝笔，补成僧是可藏山。
诗题紫阁凭云寄，药报青城附鹤还。
自笑何曾总无事，枉教人道闭柴关。
次韵陈融甫支盐年家见赠二首
范成大（宋代）

范村如荒村，一老雪垂领。
高轩款门来，惊破雀罗静。
披草出迎客，玉笋森秀整。
短章虽寂寞，染指已尝鼎。
归骖不可驻，晨昏思定省。
西塞山怀古
刘禹锡（唐代）

王濬楼船下益州，金陵王气黯然收。(王濬 一作：西晋)
千寻铁锁沉江底，一片降然出石头。
人世几回伤往事，山形依旧枕寒流。
今逢四海为家日，故垒萧萧芦荻秋。
打球作
鱼玄机（唐代）

坚圆净滑一星流，月杖争敲未拟休。无滞碍时从拨弄，

有遮栏处任钩留。不辞宛转长随手，却恐相将不到头。

毕竟入门应始了，愿君争取最前筹。
送苏伯达之官西安七首
李廌（宋代）

横江一苇听潮来，江月飞霜落酒杯。
寄语钱唐江上月，可怜寂寞照潮回。
再宿南堂分韵得星字
邹浩（宋代）

夕云不成雨，冉冉东南征。凉月挂河汉，鲜风起阶庭。

蛩韵响新织，萤光驶流星。谁知亦有念，夙驾在青冥。
昔思君
朱诚泳（明代）

昔君与我兮，心契意投。今君与我兮，云散雨收。昔君与我兮，鱼水相宜。

今君与我兮，风马难追。昔君与我兮，琴瑟谐和。今君与我兮，音问蹉跎。
别张起居（时多故）
钱起（唐代）

有别时留恨，销魂况在今。风涛初振海，鹓鹭各辞林。

旧国关河绝，新秋草露深。陆机婴世网，应负故山心。
送仲列王
卷刚中（宋代）

去年我到柳垂金，今日君行柳再阴。
碌碌文书尝共事，匆匆岁月欢分襟。
荐才已见名难掩，送别何辞酒满斟。
梦忆西湖好风物，须烦着意细登临。
谪官黄州至南顿驿同李从圣叔侄小饮
张耒（宋代）

共饭何草草，客来从远道。
倾壶得残酒，聊以开怀抱。
年将半百两鬓华，谪官憔悴来天涯。
神理可冯吾道在，不应长遣路人嗟。
清晓出郭迓客七里庄二首
杨万里（宋代）

却为迎宾得探春，白门官柳早尖新。
如何霜瓦才逢月，半作青瑶半作银。
偈颂一百一十七首
释绍昙（宋代）

九月授衣天，芝峰无可授。
破衲拥寒云，对客慵开口。
逍遥咏
宋太宗（宋代）

法则定乾坤，千秋与万春。
金乌飞绛阙，玉兔弄精神。
达识逢堪笑，贤愚本是真。
清风摇圣境，仙说洞中人。
和张使君一首
刘克庄（宋代）

里巷传呼府座来，柴门草户亦荣哉。
相忘金鲫忽然跃，惯见白鸥浑不猜。
墨客堵墙观落笔，花神步水出行杯。
定知入奉吾丘计，万一君王访草莱。
【仙吕】点绛唇_丰稔年华，
王大学士（元代）

丰稔年华，酒旗斜插。茅檐下，小桥流水人家，一带山如画。
【混江龙】桔槔闲挂，呼童汲水旋烹茶。柔桑荏苒，古柏槎牙。雾锁草桥三四横，烟笼茅舍数十家。岗盘曲畎兜答，莺迁乔木丘篆。一个鸥鹭水面，雁落平沙。喧檐宿雀。啼树栖鸦。柴扉吠犬，鼓吹鸣蛙。依家鹦鹉洲，不入麒麟画。百姓每讴歌鼓腹，一弄儿笑语喧哗。
【油葫芦】刚儿一百个儿童刀刀厥厥的耍，更那堪景物佳。一个将尧民歌乱唱的令儿差，一个匹彪扑冬冬擂鼓无高下，一个支周知挣羌管吹难收煞。一个水盆里击着料瓜，一个拖床上拍着布瓦。一个一张锨舞得了千斤乍，一个学舞斗虾蟆。
【天下乐】一个道一阵黄风一阵沙，一个天生丑势煞，一个无店三碌轴上闲坐衙。一个将斤斗番，一个将背抛打，一个响扑儿学咯牙。
【那吒令】一个向瓜田里坐树乱扯，一个向枣树上胡彪乱打，一个向古墓上番砖弄瓦。一个扯着衣衫，一个揪住棍把，一个播土扬沙。
【鹊踏枝】一个眼麻花，一个手支沙，一个浅水涡里摸鳖捞虾。一个见麒麟打煞，一个舞着唱着匾担禾叉。
【寄生草】一个擎着山鹧，一个架着老鸦。一个向柳阴中笑把人头画。一个向桑园里学揭龟儿卦，一个向墙匡里引的芒郎骂。一个灰驴大闹麦场头，一个踏竹马偃卧在葫芦架。
【金盏儿】一个叫丫丫，一个笑呷呷。一个欸斜混倒上树千般耍，一个山声野调学唱搅筝琶。一个斗巨子抢了嘴问，一个竖直立的磕了门牙。一个无人处寻豆角，一个背地里咽生瓜。
【村里迓鼓】一个放顽撒泼，一个唱歌厮骂。一个村村捧捧牛撒橛乔画，一个狗打肝腌臜相欠欠答答。一个弹的捹，一个舞的虾，一个唱的哑，一个水底浑如纳瓜。
【元和令】一个舞乔捉蛇呆木答，一个舞屎裹蛆的法刀把，一个跳百索攧背儿仰剌叉。一个一个儿窝的眼又瞎，一个将纸鸦儿放起盼的人眼睛花，一个递撇牛的没乱杀。
【上马娇】一个村，一个又沙，一个丑嘴脸特胡沙。一个将花桑树纽捏搬调话，－个打和的差，一个不剌着簸箕拨琵琶。
【胜葫芦】一个恐惊林外野人家，一个道休厮闹，一个道嗟牙。一个赛牛王香纸方烧罢，一个将磁瓯瓦钵。一个不门清光滑辣，一个没鼻子喃浑酉圭。
【后庭花】一个掬蝙蝠踏破瓦，一个竖牵牛扯了尾拔。一个摸鹁鸽掀番盖，一个打班鸠的击碎石军。一个岸边打滑擦，一个头尖眼大。一个莎岗上扑马扎，一个游泥蚌蛤蟆。一个柳堤边钓水扎，一个沙湍上烧黄鳝。一个膊项上瘿疙疸，一个唇缺丑势煞，一个靡目廉的特剌查。一个做生活的不颗恰，一个觅虱子头上掐。一个编蒲笠特抹答，一个鞭牛叱咤。
【青哥儿】一个牛斤，一个谎诈，一个光答答又无头发。一个蒙松雨里种芝麻。一个兜答，一个奸滑。一个交加，一个皱查。这一坐乔民闹交加，定害的爷娘骂。
【尾】一个潜立在晚风前，一个暗约在斜阳下。一个见厮抵拽着捧打，一个恋汀洲蓼岸芦花。一个映着蒹葭，一个收拾钓罢鱼舟差。一个笑指疏篱噪晚鸦，一个将绿蓑斜挂，一个倒骑牛背入烟霞。
用伯初韵再和一篇请子温户曹同赋
张扩（宋代）

孤山山下苔痕滑，翠竹扶疏水方折。靓妆无数招不应，曾与先生护名节。

即今湖上荆棘满，谁见穿林度飞雪。道傍数本忽照眼，所喜风流未中绝。

不嫌青女暂试粉，却要风师小回辙。君看万点已可怜，半杂春泥封地裂。

版曹平生诗作史，坐陋故人探禹穴。惜花未忍任零落，借酒生春面如缬。

酒醒定作返魂章，笔底有丹工点铁。
十六夜与青门谈
王慎中（明代）

四面歌钟起，华灯烁月光。柳梅微辨曲，桃李窅凝妆。

谁向家中坐，争看陌上狂。独馀吾与尔，相对在僧房。
奉和春日幸望春宫应制
岑羲（唐代）

和风助律应韶年，清跸乘高入望仙。花笑莺歌迎帝辇，

云披日霁俯皇川。南山近压仙楼上，北斗平临御扆前。

一奉恩荣同镐宴，空知率舞听薰弦。
此君室
方蒙仲（宋代）

柳以柔故重，枣以弱故惛。
凛凛首阳人，何赖东皇君。
谢答严用韵送绿萼梅
赵蕃（宋代）

两咏君家两样梅，清愁已瘦一分肌。
春风咫尺花无数，更合安排几首诗。
次韵三首
刘克庄（宋代）

病怯春寒添絮衣，神情全减少年时。
仅堪田舍陪乡饮，难向湖亭看水嬉。
清旦羲和升日毂，回风王母带云旗。
管箫声散人归晚，独有萤穿马季帷。
吴汉逸挽词二首 其二
孙觌（宋代）

学省追攀四十年，故人重见两皤然。艰难共出兴戎后，奄忽安知弃我先。

北道改辕谁解剑，西州无路相鸣鞭。伤心一梦成今古，忍看麒麟卧冢边。
山阴道中呈郑正朴翁
谢翱（宋代）

杨柳远天色，野风来水涯。异乡同梦客，今雨故人家。

越树夜啼鸟，禹陵冬落花。悠悠江海意，为尔鬓先华。
难易辞
弘历（清代）

以小制大易，黄腰啖虎心。以大制小难，雄狮惧虱侵。

以柔克刚易，馀甘胜黄金。以刚克柔难，齿坏舌愔愔。

以石投水易，浅言旋复深。以水投石难，白公空进箴。

以黑染白易，墨子悲不禁。以白染黑难，枉尺而直寻。

以已从人易，转圜古所钦。以人从已难，凛乎朽索临。
武夷山天柱峰
曾肇（宋代）

燕越相望路八千，忽惊天柱落樽前。何如乞我双凫舄，飞上峰头访列仙。
酴醾
晁补之（宋代）

唤将梅蕊要同韵，羞杀梨花不解香。如何五月露寒殿，不与薰风送晚凉。
眼儿媚（东院适人乞词，醉中书于裙带三首赵长卿）
赵长卿（宋代）

人随社节去匆匆。此恨几时穷。阳台寂寞，巫山凄惨，云雨成空。

芭蕉密处窗儿下，冷落旧香中。黄昏静也，蛩声满院，明月清风。
化成圩
苏为（宋代）

下田怜沮泽，环堤圪成雉。
尧汤水旱时，蓄洩得专利。
泥资数斗沃，堨谢千金贵。
何物代天工，嘉此老农智。
臂疼医令灼艾戏成
郑清之（宋代）

幻体当如泡影观，法身清净本坚完。
四千八万陀罗臂，艾炷教君何处安。
时雨二绝和赵积中韵
王之道（宋代）

白江州熟人炊玉，竞说前年斗万钱。
何事农夫太唐鄙，欲将豚酒谢苍天。
浩西堂见和因再用韵
释绍嵩（宋代）

无钱使鬼故宜休，已失装怀万斛愁。
况有西湖好山水，一帆还自上归舟。
颂古四首
释祖钦（宋代）

穿云迸石不辞劳，大抵还他出处高。
溪涧岂能留得住，终归大海作波涛。
野望
李骥元（清代）

策马城西望，郊原带夕晖。霜凋秋树瘦，云补远山肥。

跃水参鱼乐，横空慕雁飞。偶偕农父语，昏暮尚忘归。
纪事
方登峄（清代）

争看金甲健儿装，玉辇云移下凤皇。都尉鱼丽开细柳，将军猿臂射长杨。

蟊孤露冷摇秋月，韎韐风高带晓霜。大阅至尊非好武，良弓不为太平藏。
减字木兰花·以大琉璃杯劝王仲翁
苏轼（宋代）

海南奇宝。铸出团团如栲栳。曾到昆仑。乞得山头玉女盆。
绛州王老。百岁痴顽推不倒。海口如门。一派黄流已电奔。
和陈东庐提干
释道璨（宋代）

发白为忧时，思家日念归。
涉春问行李，隔岁理征衣。
夜雨繙书屋，秋风把钓矶。
叮咛旧僮仆，拂拭藓痕微。
西瞻堂
程公许（宋代）

子长爱奇隘八荒，岷雪千仞琼佩锵，
太守德厚民不忘，倚公笔椽辉耿光。
西瞻大书揭高堂，倚栏起我意激昂。
镂冰刻楮非文章，男子可不志四方。
州民自言巴土冬湿且多阴晦今兹晴朗苦…因示寮吏
羊士谔（唐代）

雨霜以成岁，看旧感前闻。爱景随朝日，凝阴积暮云。

□□□□□，忘言酒暂醺。□□□□□，□□□□□。
皇后阁五首 其三
韩维（宋代）

暖日晖晖动，清渠决决流。六宫修岁事，拂拭采桑钩。
故少师张魏公挽词三章二章
杨万里（宋代）

手麾日三舍，身驭月重轮。
始是岷峨秀，前无社稷臣。
向来无破斧，何用更洪钧。
只使江淮草，明年不作春。
吕山人同荆供奉见过
梅尧臣（宋代）

街上春泥踏始开，山人忽同供奉来。
老奴行迟报我晚，怒气欲拔庭中槐。
闻说道心调伏久，等闲休要起嫌猜。
瑛侍者欲再游方作此勉之
李之仪（宋代）

精神秀发真狮子，耸壑昂霄似出林。击竹有声先了悟，拈花微笑已知音。

新诗富健疑披锦，妙字清奇不换金。往往秋高又飞锡，白云来去本无心。
至界首关闻后使沈许何三公至
张弼（明代）

归心凌界首，别意在山椒。疆域交藩尽，风云帝里遥。

日穿珠影动，春度鸟声娇。会遇重来使，悬情正郁陶。
罢归呈同官 其二
张孝祥（宋代）

岭水常时急，蛮山是处高。户输无翠羽，溪瘴有黄茅。

游子归乡国，斯人滞冗曹。临分那忍别，风里鬓萧骚。
和友人题壁
温庭筠（唐代）

冲尚犹来出范围，肯将经世作风徽。三台位缺严陵卧，

百战功风范蠡归。自欲一鸣惊鹤寝，不应孤愤学牛衣。

西州未有看棋暇，涧户何由得掩扉。
久旱得雨晚凉得月奉似鹤林
白玉蟾（宋代）

骄魃羞明晓失威，前村落罢雨丝丝。四方万里共明月，五岳六辅生凉飔。

我亦白云一逋客，幸不龙门遭点额。寻常袖手不为霖，直恐风生天地黑。
好事近
吕渭老（宋代）

心事已成空，春尽百花零落。谁见黄鹂百啭，索东君评泊。

晓来见上语绵蛮，应悔向来错。看则绿阴青子，却恓惶无托。
题山寺
杨衡（唐代）

千峰白露后，云壁挂残灯。曙色海边日，经声松下僧。

意闲门不闭，年去水空澄。稽首如何问，森罗尽一乘。
端午贴子词·皇太后阁六首
周麟之（宋代）

方开八袠庆修龄，又捧榴杯拜紫庭。
一岁一添长命缕，拟将万缕献兹亭。
二士石榻在中院之北巨石如榻有自然石枕可卧
李廌（宋代）

忆昔登封日，山蹊困六飞。
我来犹舍杖，共坐拂云衣。
寄弟养志
陈维裕（清代）

别汝一载馀，思汝心转切。不知汝在家，所为何事业。

男儿贵立身，出处当豪杰。汝志素云养，汝性亦不拙。

勉励方成人，优游总无益。旦夕奉亲馀，无令废书籍。

青春不再至，岁月莫虚掷。有司取人才，文章要矜式。

熟路驰轻车，任尔随所适。非我私杜撰，乃我所亲历。

万里寄汝言，为我铭胸臆。
次刘晓窗九日韵十首
杨公远（宋代）

秋菊何尝委片英，都缘气韵禀清宁。
欲将此意灵均道，只恐灵均唤不醒。
赠萧溪耕者
张掞（宋代）

吾友黄君字泽之，家住萧溪之水湄。萧溪之水，分自沙湖来，东水入海，北汇于溪，盘旋绕屋如争驰。

至正年间，如泽也，始谢仕，来居斯。便似庞公鹿门去，乃买溪上数亩之畬菑。

泽也身着袯襫衣，手把耒与犁。日出东作不自贱，日入归息浑忘疲。

健妇或饷食，稚子皆耘耔。嗟哉泽也虽劳劬，犹能不废诗与书。

新凉郊墟短檠火，躬与儿辈皆孜孜。嗟哉泽也又孝且慈，一家伏役心和怡。

西风禾黍秋离离，污邪满车不用祁。上足奉公赋，下足了其私。

打门并无吏索米，载酒唯有人问奇。泽也或冠华阳巾，或着白接䍦。

开口论今古，起坐皆礼仪。临水或作《秋水操》，登阜乃赋《归来辞》。

不求县官荐，不愿刺史知。初非如变名之梅福，又非似洁身之长沮。

但欲不素餐兮，效伐檀之君子。乐夫天命复奚疑，嗟哉泽也其如此。

盖将终老于耕矣，世上碌碌嗟何为！
不遇
华岳（宋代）

英雄不遇勿长吁，苟遇风云彼岂拘。
不向关中效萧相，便于江左作夷吾。
当知晋霸非由晋，所谓虞亡岂在虞。
多少英灵费河岳，锺子不遇独何欤。
和子瞻题文周翰郭熙平远图二首 其二
毕仲游（宋代）

木落山空九月秋，画时应欲遣人愁。因思梦泽经由处，二十年间若转头。
寄安南马中丞
熊孺登（唐代）

龙韬能致虎符分，万里霜台压瘴云。

蕃客不须愁海路，波神今伏马将军。
五更
王安石（宋代）

青灯隔幔映悠悠，小雨含烟凝不流。
只听蛩声已无梦，五更桐叶强知秋。
三部乐 其三
杨泽民（宋代）

寂寞春残花谢后。落絮轻盈，点点穿风牖。浓绿阴中人卖酒。

凉生午扇都停手。

叶密啼莺飞不透。要咏清姿，除是凭才秀。往日周郎为唱首。

今将高韵重翻旧。
介亭
孙觉（宋代）

真人昔未起，奔鹿骇四方。连延天目山，两乳百里长。

有地跨江海，无种生侯王。中宵燎穹旻，列石表坛场。

朱旗大梁野，英气吞八荒。寥寥百年后，故物亦已亡。

所馀彼巉岩，峰巅屹相望。主人承明老，星斗工文章。

筑亭紫霄上，坐客苍株旁。攀云弄明月，晓星生扶桑。

禹山隔波涛，简书永埋藏。愿逢希夷使，水土还故常。
句
魏几（宋代）

半白在梨花，
和周元吉左司梦归之韵
杨万里（宋代）

半似清狂半白痴，不须人笑我心知。
烟霞平日真成癖，山水中年却语离。
错计浪随云出岫，感君能遣雨催诗。
居然唤起还家梦，橘剌藤梢隔槿篱。
扫花游 花浦滩夕游，和仲可韵
程颂万（清代）

钿车过雨，乍柳外莺梭，海尘吹暝。坠欢耐病。怯余寒半臂，缬松暝领。

倦勒章台，莫认髡前鬓影。背芳镜。似蝶瘦梦回，花亸愁更。

波屿车共凭。甚弱絮柔丝，袅春还定。暮江路迥。算十年载酒，未妨鸥性。

那是旗亭，画出暝阳远靓。待归听。度寒山、隔云钟冷。
满江红 其四 忆故园种竹栽篱，怅然寄内
董元恺（清代）

蓟北燕南，空自叹、风尘碌碌。原无分、逍遥容与，一生清福。

樱笋江边春正好，莼鲈溪畔秋方熟。只清风、明月不须钱，随时足。

柴门外，闲鸥鹜。东轩内，栽松竹。料归期未远，不容卿独。

皓腕共牵菱角美，冰盘满荐鸡头肉。更隔年、预酿不时需，应千斛。